
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

R E P U B L I K A   H R V A T S K A

R J E Š E N J E 

Trgovački sud u Splitu, po sucu tog suda Pašku Bačiću, kao sucu pojedincu, u postupku radi sklapanja predstečajne nagodbe za dužnika D&M BAŠIĆ d.o.o. Glavina Donja, Glavina Donja 0, OIB: 83488003838, dana 27. travnja 2016. godine



r i j e š i o   j e                                               

I. Ispravlja se rješenje ovog suda posl. br. 12. Stpn-139/2013 od 17. srpnja 2014. god., kojim rješenjem je odobreno sklapanje predstečajne nagodbe za dužnika, na način da u točki VI. izreke rješenja u tablici vjerovnika Grupe C u stupcu „Vjerovnici“ pod red. brojem 55., kao i u točki VII. izreke rješenja u tablici vjerovnika Grupe C u stupcu „Vjerovnici“ pod red. brojem 55., umjesto naziva vjerovnika: TOMAŠ KOP d.o.o. Trogir, J. Rotonda 4, treba ispravno stajati naziv vjerovnika: TOMAŠ – KOP d.o.o. Seget Donji, J. Rotonda 4.

II. U preostalom dijelu rješenje ovog suda posl. br. 12. Stpn-139/2013 od 17. srpnja 2014. god. ostaje neizmijenjeno. 



Obrazloženje

	Povodom prijedloga predlagatelja – dužnika D&M BAŠIĆ d.o.o. Glavina Donja, Glavina Donja 0, OIB: 83488003838, rješenjem ovog suda posl. br. 12. Stpn-139/2013 od 17.07.2014. god. odobreno je sklapanje predstečajne nagodbe za dužnika, a koje rješenje je u međuvremenu postalo pravomoćno. 

	Podneskom zaprimljenim kod ovog suda 25.04.2016. god. jedan od vjerovnika iz sklopljene predstečajne nagodbe, vjerovnik Grupe C, TOMAŠ – KOP d.o.o. Seget Donji, OIB: 21558399712, predložio je ovom sudu ispraviti rješenje o sklopljenoj predstečajnoj nagodbi posl.br. 12. Stpn-139/2013 i to u odnosu na naziv tog vjerovnika, navodeći da ime (naziv) tog društva navedeno u predmetnom rješenju nije identično nazivu tog društva iz sudskog registra, a zbog čega FINA odbija provesti to rješenje odnosno sklopljenu predstečajnu nagodbu. Istakao je da se radi o crtici (interpunkcijskom znaku) između riječi TOMAŠ i KOP.

	Pregledom povijesnog izvatka iz sudskog registra za navedenog vjerovnika, utvrđeno je da je naziv odnosno tvrtka tog vjerovnika upisana u sudskom registru kao: TOMAŠ – KOP d.o.o., dok je sjedište odnosno adresa istog upisana u sudski registar: Seget Donji, Jakova Rotonda 4. Broj OIB-a tog vjerovnika (OIB: 21558399712) koji je naveden u rješenju ovog suda br. Stpn-139/2013 od 17.07.2014. god., identičan je broju OIB-a tog vjerovnika upisanog u sudskom registru.

	Budući da je u rješenju ovog suda br. 12. Stpn-139/2013 od 17.07.2014. god., u točkama VI. i VII. izreke u tablici vjerovnika Grupe C pod red. brojem 55., taj vjerovnik označen kao TOMAŠ KOP d.o.o. Trogir, dakle bez crtice u nazivu (tvrtci) vjerovnika i sa sjedištem u Trogiru umjesto u Segetu Donjem, a zbog čega FINA odbija provesti prisilnu ovrhu u korist tog vjerovnika, to je stoga predmetno rješenje kojim se odobrava sklapanje predstečajne nagodbe valjalo ispraviti u odnosu na oznaku (tvrtku i sjedište) tog vjerovnika, u skladu s podacima koji su za istog upisani u sudskom registru.
 
	Slijedom naprijed navedenog, a sukladno odredbama čl. 342. st. 1. i 2. i čl. 347. Zakona o parničnom postupku (Narodne novine broj 53/91, 91/92, 112/99, 88/01, 117/03, 88/05, 2/07, 84/08, 96/08, 123/08, 57/11, 148/11 i 25/13) u vezi s čl. 66. st. 15. Zakona o financijskom poslovanju i predstečajnoj nagodbi (Narodne novine broj: 108/12, 144/12, 81/13 i 112/13) uz primjenu čl. 21. Zakona o vanparničnom postupku (Službene novine Kraljevine Jugoslavije broj 175/34) te odredbe čl. 1. Zakona o načinu primjene pravnih propisa donesenih prije 6. travnja 1941. godine (Narodne novine broj 73/91), riješeno je kao u toč. I. i II. izreke ovog rješenja.

U Splitu, 27. travnja 2016. godine.
 
S U D A C 

Paško Bačić



POUKA O PRAVNOM LIJEKU: 
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od 8 dana od dostave ovog rješenja. 


DNA:
-  FINA, Regionalni centar Zagreb (Nagodbenom vijeću HR03)
-  vjerovniku Tomaš-Kop d.o.o. Seget Donji, Jakova Rotonda 4
-  e-oglasna ploča suda, rok 16 dana
-  u spis

